Filwaqt li siġar li mhumiex protetti se jiġu mċaqalqa sabiex issir infrastruttura aħjar fiż-żoni msemmija, 875 siġra ġdida se jitħawlu L-Awtorità għall-Ambjent u r-Riżorsi (ERA) ħarġet permessi għal xogħlijiet fuq siġar fi Vjal Santa Lucija, Raħal Ġdid u Triq Buqana fir-Rabat. Filwaqt li siġar li mhumiex protetti se jiġu mċaqalqa sabiex issir infrastruttura aħjar fiż-żoni msemmija, 875 siġra ġdida se jitħawlu u €343,000 se jkunu kontributi għall-Fond Ambjentali tal-ERA, għat-tħawwil ta’ aktar siġar bħala kumpens għal dawk li se jinqalgħu. Fi Vjal Santa Luċija Dan il-permess inħareġ biex ikopri interventi fuq siġar li jinsabu f'parti mit-triq. Il-permess inħareġ fit-2 ta' Lulju 2019 u jkopri l-qlugħ mil-għeruq ta' disa' buglara ( Celtis australis ), tminn siġar taċ-ċipress ( Cupressus s empervirens ), żewġ siġar tal-lewż ( Prunus d ulcis ) u l-qlugħ mill-għeruq u t-trapjant ta' ħames siġar ta’ Ġuda (Cercis s iliqua s trum ), tliet siġar tal-ħarrub ( Ceratonia a iliqua ), u siġra tal-fkus ( Ficus m icrophylla ). Barra minn hekk, il-permess jinkludi ‘no objection’ biex siġar oħra li mhumiex protetti taħt L.S. 549.123 (Regolamenti dwar il-Protezzjoni tas-Siġar u l-Imsaġar) jinqalgħu mill-għeruq. Il-permess jeżiġi li 150 siġra oħra jitħawlu bħala kumpens. Dan flimkien ma' kontribuzzjoni ta' €60,000 għall-Fond Ambjentali tal-ERA, li fost oħrajn iħares it-tħawwil ta' siġar. Is-siġar kompensatorji għandhom jitħawlu fl-ewwel staġun tat-tħawwil, wara l-ħruġ tal-permess. L-evidenza tat-tħawwil trid tiġi sottomessa lill-ERA fi żmien xahar mit-tħawwil. Il-mantniment ta’ dawn is-siġar għandu jinżamm mid-detentur tal-permess għal perjodu ta' tliet snin mit-tħawwil. Il-Linji Gwida dwar ix-Xogħlijiet li jinvolvu s-Siġar jipprovdu li meta jsiru applikazzjonijiet li jaffettwaw aktar minn 100 siġra, l-applikant jista’ jikkontribwixxi għat-tħawwil kumpensatorju ta' siġar f'forma monetarja, forma fiżika jew permezz ta’ taħlita ta’ tħawwil ta’ siġar u kumpens monetarju. F'dan il-każ, l-applikant għażel taħlita ta' kontribuzzjoni fiżika u monetarja. Barra minn hekk, il-permess huwa suġġett għal garanzija bankarja ta '€ 42,000 għall-konformità mal-kundizzjonijiet. Fi Triq Buqana, ir-Rabat Dan il-permess inħareġ biex ikopri l-interventi fuq is-siġar, maħruġ fis-7 ta' Jannar 2019. Il-permess ikopri t-trapjant ta' ħames ġummara ( Chamaerops h umilis ), iż-żbir u t-trapjant ta' siġra taal-fikus ( Ficus m icrocarpa ), sitt siġar tar-rand ( Laur u s n obilis ), siġra taċ-ċawsli ( Morus alba ), tmien riħaniet ( Myrtus c ommunis ), 16-il siġra taż-żebbuġ (Olea Europaea) u disa' brukiet ( Tamarix a fricana ). Barra minn hekk, il-permess ikopri l-qlugħ mill-għeruq ta' 39 ċipressa ( Cupressus sempervirens ), 11-il żnuber ( Pinus halepensis ) u 29 għargħar ( Tetraclinis articulata ). Il-permess jinkludi ‘no objection’ għall-qlugħ mill-għeruq ta' siġar oħra li mhumiex protetti taħt ir-Regolamenti għall-Ħarsien tas-Siġar u l-Imsaġar (L.S. 549.123). L-interventi permessi għandhom iseħħu biss fis-siti fejn inħareġ il-permess, u l-mantniment tas-siġar għandu jinżamm mid-detentur tal-permess għal perjodu ta’ tliet snin. 725 siġra għandhom jitħawlu bħala kumpens skont il-pjan ta' tħawwil kumpensatorju. Id-detentur tal-permess irid jikkontribwixxi €283,000 lejn il-Fond tal-Ambjent tal-ERA, bħala kumpens skont il-Linji Gwida dwar ix-Xogħlijiet li Jinvolvu s-Siġar. Dawn il-fondi jintużaw fost oħrajn għat-tħawwil ta’ aktar siġar. Barra minn hekk, il-permess huwa suġġett għal garanzija bankarja ta' €204,750 biex tkun żgurata l-konformità mal-kundizzjonijiet tal-permess.